পুজোর ৭৫তম বর্ষ। নতুন কিছু চাই! সেই নতুনত্বের খোঁজে এবার কি থিমশিল্পীদের সঙ্গে ‘লড়াই’য়ে নেমে পড়লেন মন্ত্রী সুব্রত মুখোপাধ্যায়?
এক়ডালিয়ায় পুজো বরাবরই সাবেকি প্রথায় হয়ে এসেছে। চলতি বছরে সেই ধারায় ব্যতিক্রম না আনলেও সুব্রত চাইছেন, নতুন-হওয়ার সঙ্গে মিশে যাক বাঙালি আবেগ। 
তাঁর ইচ্ছেয় এবার চেন্নাইয়ের মহালক্ষ্মী মন্দিরের আদলে তৈরি হতে চলেছে একডালিয়ার মণ্ডপ। সুব্রত নিজে সেই মন্দির দেখে এসেছেন একাধিকবার। তারপর সেই মন্দির কীভাবে তুলে ধরা যায়, তা নিয়ে দফায় দফায় বৈঠকে বসেছেন শিল্পী-কারিগরদের সঙ্গে। 
মন্ত্রীর কথায়, ‘‘৭৫তম বর্ষ। তাই আলাদা কিছু করতে চাইছি। বাঙালিরা চেন্নাইয়ে গেলেই মহালক্ষ্মী মন্দির দেখতে যান। অনেকেই দেখেছেন। সেকারণে সেই মন্দির এবার করা হচ্ছে।’’ বৃষ্টিতে মণ্ডপের যাতে কোনও ক্ষতি না হয়, তাই পুরো মণ্ডপ তৈরি করা হচ্ছে ফাইবার গ্লাস দিয়ে। প্রতি বছর পুজোয় একটিমাত্র বড় প্রবেশদ্বার হলেও এবার ছ’টি আলোকজ্জ্বল প্রবেশদ্বার তৈরি হবে বলে সুব্রতের বক্তব্য।
তা হলে কি থিমের পুজোর সঙ্গে প্রতিযোগিতায় নামলেন মন্ত্রী!  সুব্রতের অবশ্য বক্তব্য, ‘‘মহালক্ষ্মী মন্দিরের সামান্যতম পরিবর্তন না করে তার পুরো আদল তুলে ধরা হচ্ছে। ফলে থিমের কোনও ব্যাপারই নেই! মন্দিরের কারুকার্য নিখুঁতভাবে ফুটিয়ে তুলতে চার মাস আগে থেকেই মণ্ডপ তৈরির কাজ শুরু হয়েছে।’’ 
সাংস্কৃতিক অনুষ্ঠানেও বিশেষ গুরুত্ব দেওয়া হচ্ছে এবার। বাউল, ঝুমুর-সহ লোকসংস্কৃতির সমস্ত ধারার অনুষ্ঠান হবে। সুব্রতের দাবি, ‘‘বাংলা সংস্কৃতির ছোট প্রতীকী রূপ এবার ফুটে উঠবে একডালিয়ায়।’’